**Herrens lidende tjener** (Esajas’ Bog kap. 52,13-53,12)

      (Kap. 52) **v13**  Se, min tjener får lykken med sig,
      han knejser, han ophøjes og løftes højt.
       **v14**  Som mange gyste over ham
      – så umenneskeligt ussel så han ud,
      så ussel var hans skikkelse blandt mennesker –
       **v15**  sådan hensætter han mange folk i forundring,
      over ham lukkes munden på konger;
      for det, de ikke har fået fortalt, ser de,
      og det, de ikke har hørt, indser de.

      (Kap. 53) **v1**  Hvem troede på det, vi hørte?
      For hvem blev Herrens arm åbenbaret?
       **v2**  Han skød op foran Herren som en spire,
      som et rodskud af den tørre jord.
      Hans skikkelse havde ingen skønhed,
      vi så ham, men vi brød os ikke om synet.
       **v3**  Foragtet og opgivet af mennesker,
      en lidelsernes mand, kendt med sygdom,
      én man skjuler ansigtet for,
      foragtet, vi regnede ham ikke for noget.

       **v4**  Men det var vore sygdomme, han tog,
      det var vore lidelser, han bar;
      og vi regnede ham for en, der var ramt,
      slået og plaget af Gud.
       **v5**  Men han blev gennemboret for vore overtrædelser
      og knust for vore synder.
      Han blev straffet, for at vi kunne få fred,
      ved hans sår blev vi helbredt.
       **v6**  Vi flakkede alle om som får,
      vi vendte os hver sin vej;
      men Herren lod al vor skyld ramme ham.

**Esajas** er en af GT’s største profeter – dog er ”hans” bog skrevet af mindst tre forskellige, og med flere hundrede år imellem. Denne del af bogen er skrevet i årene 587-539 f.Kr., hvor eliten i det jødiske folk var deporteret til Babylon og holdt i (ret frit) fangenskab – men langt væk fra Jerusalem. I denne periode opstod også *synagogerne* som religiøse samlingssteder, nu hvor de ikke kunne komme til templet i Jerusalem.

       **v7**  Han blev plaget og mishandlet,
      men han åbnede ikke sin mund;
      som et lam, der føres til slagtning,
      som et får, der er stumt, mens det klippes,
      åbnede han ikke sin mund.
       **v8**  Fra fængsel og dom blev han taget bort.
      Hvem tænkte på hans slægt,
      da han blev revet bort fra de levendes land?
      For mit folks synd blev han ramt.
       **v9**  Man gav ham grav blandt forbrydere
      og gravplads blandt de rige,
      skønt han ikke havde øvet uret,
      der fandtes ikke svig i hans mund.

       **v10**  Det var Herrens vilje at knuse ham med sygdom.
      Når hans liv er bragt som skyldoffer,
      ser han afkom og får et langt liv,
      og Herrens vilje lykkes ved ham.
       **v11**  Efter sin lidelse ser han lys,
      han mættes ved sin indsigt.
      Min tjener bringer retfærdighed til de mange,
      og han bærer på deres synder.
       **v12**  Derfor giver jeg ham del med de store,
      med de mægtige deler han bytte,
      fordi han hengav sit liv til døden
      og blev regnet blandt lovbrydere.
      Men han bar de manges synd
      og trådte i stedet for syndere.